Den Vestindiske Hærstyrke
Den Vestindiske Hærstyrke var en mindre militær i styrke i Dansk Vestindien.
Som følge af det store slaveoprør i juli 1848 blev der samme efterår udsendt et korps bestående af frivillige fra hæren, som skulle hjælpe øernes faste styrke, De Vestindiske Tropper. Det frivillige korps havde ikke noget officielt navn, men blev ofte benævnt Den Vestindiske Hærstyrke. I 1851 blev resterne af dette korps lagt sammen med De Vestindiske Tropper under det fælles navn Den Vestindiske Hærstyrke.
Den Vestindiske Hærstyrke blev administreret af direktoratet Koloniernes Centralbestyrelse, der hørte under Finansministeriet, og den var således ikke en del af hæren. Hærstyrken bestod indtil 1907, hvor den blev afløst af Det Vestindiske Gendarmerikorps.
Hærstyrken omfattede i 1851 alt i alt 549 mand, men dette antal blev snart reduceret, og fra 1885 bestod styrken kun af 224 mand. Styrken omfattede fortrinsvis infanteri, men også lidt artilleri.
Mandskabet var hvervet, mens officererne kom fra hæren, hvorfra de fik orlov. Tjenestetiden for mandskabet var i begyndelsen otte år, men dette blev sat ned til seks år i 1854. Officererne tegnede normalt kontrakt for fire år. Ligesom det var tilfældet ved De Vestindiske Tropper, hvervede man i princippet kun hvide.